**RANGOS SUTARTIS**

2024 m. lapkričio 19 d. Nr. 41P-254-(4.11)

Vilnius

**Nacionalinė teismų administracija**, juridinio asmens kodas 188724424, buveinės adresas L. Sapiegos g. 15, Vilnius, (toliau – **Užsakovas**), atstovaujama direktoriaus pavaduotojo Antano Jatkevičiaus, veikiančio pagal Nacionalinės teismų administracijos nuostatų, patvirtintų Lietuvos Aukščiausiojo Teismo pirmininko 2012 m. spalio 24 d. įsakymu Nr. (1.4)-1T-36 „Dėl Nacionalinės teismų administracijos nuostatų patvirtinimo“ 16 punktą, Nacionalinės teismų administracijos darbo reglamento, patvirtinto Nacionalinės teismų administracijos direktoriaus 2014 m. spalio 2 d. įsakymu Nr. 6P-199-(1.1) „Dėl Nacionalinės teismų administracijos darbo reglamento patvirtinimo“ 12 punktą, bei šiuo įsakymu patvirtintą Nacionalinės teismų administracijos darbo reglamento 1 priedą, ir

**UAB „Conlista“,** juridinio asmens kodas 302315841, buveinės adresas J. Lebedžio g. 1-1003, LT-08314 Vilnius (toliau – **Rangovas**), atstovaujama direktoriaus Aido Bogušio, veikiančio pagal įmonės įstatus,

toliau kartu ar atskirai vadinami Šalimis,

vadovaudamosi Užsakovo viešųjų pirkimų organizatoriaus 2024 m. lapkričio 15 d. sprendimu, sudarė šią Rangos sutartį (toliau – Sutartis).

**1. SUTARTIES OBJEKTAS**

* 1. Rangovas, vadovaudamasis šia Sutartimi, įsipareigoja savo rizika, naudodamas savo medžiagas, savo priemonėmis ir jėgomis pagal Užsakovo užsakymą atlikti Klaipėdos apygardos teismo,juridinio asmens kodas 191844978, adresas Herkaus Manto g. 26, LT-92131 Klaipėdoje, (toliau – **Teismas)** pastato papildomus remonto darbus (toliau – **Darbai**) ir perduoti šių Darbų rezultatą Užsakovui, o Užsakovas įsipareigoja sudaryti Rangovui būtinas sąlygas Darbams atlikti, priimti Darbų rezultatą ir už jį sumokėti Rangovui Sutarties kainą Sutartyje numatyta tvarka, sąlygomis ir terminais.

1.2. Darbų savybės, apimtis ir kita informacija apie Darbus detalizuojama Sutarties 1 priede – Techninėje specifikacijoje.

1.3. Darbai privalo būti atlikti ir Užsakovui perduoti ne vėliau kaip iki 2024 m. lapkričio 29 d., abiejų Šalių susitarimu šis terminas gali būti pratęstas 7 kalendorines dienas.

**2. DARBŲ KAINA IR ATSISKAITYMO TVARKA**

2.1. Sutarties kaina iki – **11578,26 Eur** **(vienuolika tūkstančių penki šimtai septyniasdešimt aštuoni eurai ir dvidešimt šeši centai),** įskaitant pridėtinės vertės mokestį (toliau – PVM). Sutarties kaina be PVM 9568,81 Eur (devyni tūkstančiai penki šimtai šešiasdešimt aštuoni eurai ir aštuoniasdešimt vienas centas).

2.2. Į Sutarties kainą įskaitoma visa Darbų, numatytų Sutarties 1 priede - Techninė specifikacija, kaina, visi mokesčiai ir rinkliavos bei kitos išlaidos, susijusios su tinkamu Sutarties vykdymu. Rangovas įvertino visas Sutarties vykdymo išlaidas, kurios gali kilti Sutarties vykdymo metu, ir prisiima visą riziką dėl šių išlaidų dydžio.

2.3. Sutarties kaina negali būti keičiama dėl bendro kainų lygio ir (ar) mokestinių prievolių, kurias Rangovas vykdo, atlikdamas Sutartyje ir jos prieduose nurodytus Darbus, pasikeitimo. Visą riziką, susijusią su mokestinių prievolių pasikeitimu ar atsiradimu (jei toks atvejis būtų), prisiima Rangovas, išskyrus Sutarties 2.7 punkte nurodytą atvejį.

2.4. Faktiškai ir tinkamai atliktų kokybiškų Darbų (ar jų dalies) perdavimas ir priėmimas įforminamas Darbų perdavimo–priėmimo aktu (pagal Sutarties 3 priede nustatytą formą), kuris pateikiamas Užsakovui. Darbų perdavimo–priėmimo akto pasirašymo abiejų Šalių diena laikoma tinkamai atliktų Darbų priėmimo diena. Darbų perdavimo–priėmimo akto pasirašymo dieną Rangovas turi pateikti Užsakovui PVM sąskaitą faktūrą (ar jai prilyginamą finansinį dokumentą), kurioje būtų aiškiai nurodomi atlikti Darbai, taip pat Teismo, kuriame buvo atlikti Darbai, pavadinimas, juridinio asmens kodas ir adresas. Jei, vadovaujantis Sutarties 2.6 punktu, buvo atliktas išankstinis mokėjimas, PVM sąskaitoje faktūroje (ar ją atitinkančiame finansiniame dokumente) turi būti nurodyta, kad buvo atliktas išankstinis mokėjimas ir jo dydis.

2.5. Rangovas finansinius dokumentus (PVM sąskaitas faktūras, sąskaitas faktūras, kreditinius ir debetinius dokumentus bei avansines sąskaitas) teikia Užsakovui naudodamasis elektronine paslauga SABIS ar kita Viešųjų pirkimų įstatymo 22 straipsnio 3 dalyje numatyta tvarka. Nesant objektyvių galimybių finansinius dokumentus pateikti naudojantis elektronine paslauga SABIS ar kita Viešųjų pirkimų įstatymo 22 straipsnio 3 dalyje numatyta tvarka, Rangovas finansinius dokumentus teikia Užsakovui elektroniniu paštu [*info@teismai.lt*](mailto:info@teismai.lt) ar kitu su Užsakovu suderintu būdu.

2.6. Visi atsiskaitymai už faktiškai ir tinkamai atliktus ir pagal Darbų perdavimo–priėmimo aktą priimtus Darbus su Rangovu vyksta mokėjimo pavedimu, pinigus pervedant į Rangovo Sutartyje nurodytą atsiskaitomąją sąskaitą per 20 (dvidešimt) kalendorinių dienų nuo PVM sąskaitos faktūros (ar jai prilyginamo finansinio dokumento) pateikimo Užsakovui dienos. Šalių sutarimu iki 30 procentų Sutarties 2.1 punkte nurodytos Sutarties kainos (konkretus mokėjimo dydis suderinamas Šalių sutarimu) gali būti sumokama išankstiniu mokėjimu, vadovaujantis išankstine PVM sąskaita faktūra (ar ją atitinkančiu finansiniu dokumentu), kuri turi būti pateikta ne vėliau kaip iki 2024m. lapkričio 22 dienos. Išankstinis mokėjimas atliekamas mokėjimo pavedimu, pinigus pervedant į Rangovo Sutartyje nurodytą atsiskaitomąją sąskaitą ne vėliau kaip per 20 (dvidešimt) kalendorinių dienų nuo išankstinės PVM sąskaitos faktūros (ar ją atitinkančio finansinio dokumento) pateikimo Užsakovui dienos.

Rangovo pasitelktiems subtiekėjams/subrangovams pageidaujant ir nesant Rangovo prieštaravimo nepagrįstiems mokėjimams, Užsakovas gali atsiskaityti tiesiogiai su subtiekėju/subrangovu Sutartyje nustatyta tvarka ir terminais už subtiekėjo/subrangovo atliktus Darbus vykdant Sutartį. Šios nuostatos taikymas nekeičia Rangovo atsakomybės dėl Sutarties įvykdymo joje nustatyta tvarka ir terminais.

Sudarius Sutartį, tačiau ne vėliau negu Sutartis pradedama vykdyti, Rangovas įsipareigoja Užsakovui pranešti tuo metu žinomų subtiekėjų/subrangovų pavadinimus, kontaktinius duomenis ir jų atstovus. Rangovas privalo informuoti apie minėtos informacijos pasikeitimus visu Sutarties vykdymo metu, taip pat apie naujus subtiekėjus/subrangovus, kuriuos jis ketina pasitelkti vėliau. Užsakovas ne vėliau kaip per 3 darbo dienas nuo šiame punkte nurodytos informacijos gavimo raštu informuoja subtiekėjus/subrangovus apie tiesioginio atsiskaitymo galimybę, o subtiekėjas/subrangovas, norėdamas pasinaudoti tokia galimybe, raštu pateikia prašymą Užsakovui. Jei subtiekėjas/subrangovas išreiškia norą pasinaudoti tiesioginio atsiskaitymo galimybe, sudaroma trišalė sutartis tarp Užsakovo, Rangovo ir jo subtiekėjo/subrangovo, kurioje aprašoma tiesioginio atsiskaitymo su subtiekėju/subrangovu tvarka, atsižvelgiant į pirkimo dokumentuose ir subtiekimo/subrangos sutartyje nustatytus reikalavimus.

2.7. Sutarties kaina Sutarties galiojimo laikotarpiu negali būti perskaičiuojama (didinama ar mažinama), išskyrus atvejus, kai pasikeičia (padidėja ar sumažėja) PVM tarifas, kuris turėjo tiesioginės įtakos Sutarties kainai. Raštu susitarus Rangovui ir Užsakovui ir ne vėliau kaip iki bet kurio Darbų perdavimo–priėmimo akto pasirašymo dienos, perskaičiuojama tik ta kainos dalis, kuriai turėjo įtakos pasikeitęs PVM tarifas ir tik pasikeitusio mokesčio dydžiu. Sutarties kainos perskaičiavimą dėl pasikeitusio (padidėjusio ar sumažėjusio) PVM tarifo inicijuoja Rangovas, kreipdamasis į Užsakovą raštu, pateikdamas konkrečius skaičiavimus dėl pasikeitusio mokesčio įtakos Sutarties kainai. Užsakovas taip pat turi teisę inicijuoti Sutarties kainos perskaičiavimą dėl pasikeitusio (padidėjusio ar sumažėjusio) PVM tarifo. Sutarties kainos perskaičiavimas įforminamas Sutarties Šalių rašytiniu susitarimu, kuriame užfiksuojama perskaičiuota Sutarties kaina bei šio perskaičiavimo įsigaliojimo sąlygos.

2.8. Darbai, kurių nenumatyta teikti pagal Sutartyje ir jos prieduose nurodytų Darbų įkainius, yra atskiro viešojo pirkimo objektas. Už Sutartyje ir jos prieduose nenurodytus, tačiau Rangovo dėl kokių nors priežasčių atliktus darbus (jeigu taip įvyktų), Užsakovas nemoka.

**3. ŠALIŲ ĮSIPAREIGOJIMAI**

**3.1. Rangovas įsipareigoja:**

3.1.1. paskirti atsakingą asmenį ryšiams su Užsakovu palaikyti ir apie jį el. paštu [andrius.barzda@teismai.lt](mailto:andrius.barzda@teismai.lt) informuoti Užsakovą;

3.1.2. savo rizika, naudodamas savo medžiagas, savo priemonėmis ir jėgomis atlikti visus su Sutarties objektu susijusius darbus;

3.1.3. organizuoti Darbus taip, kad jie būtų atlikti Sutartyje ir jos prieduose nustatytomis sąlygomis, tvarka ir terminais bei kokybiškai. Už reikiamų leidimų darbams atlikti gavimą ir atliekamų darbų derinimą su atsakingomis institucijomis yra atsakingas Rangovas;

3.1.4. paskirti atsakingą asmenį (Darbų vadovą, meistrą ar kt.), kuris visų Darbų atlikimo metu nuolat būtų teritorijoje, kurioje atliekami Darbai, organizuotų Rangovo darbuotojų darbą, prižiūrėtų Darbų kokybę, Darbų saugą ir tvarką Darbų teritorijoje;

3.1.5. atlikti Darbus tvarkingai, nekeliant pavojaus Teismo personalui ir tretiesiems asmenims, neteršiant teritorijos. Atlikus Darbus, sutvarkyti Darbų vietą taip, kad Darbų vietos būklė būtų ne prastesnė, nei buvusi iki Darbų pradžios;

3.1.6. Sutartyje nustatyta tvarka ir terminais informuoti Užsakovą apie Sutartyje numatytų įsipareigojimų vykdymą, Darbų atlikimo etapus, po Darbų atlikimo supažindinti Užsakovą su atliktais Darbais;

3.1.7. ne vėliau kaip prieš 10 (dešimt) darbo dienų pranešti Užsakovui apie numatomą atliktų Darbų perdavimo datą, su Užsakovu suderintą atliktų Darbų perdavimo ir priėmimo dieną pateikti Užsakovui pasirašytą atliktų Darbų perdavimo–priėmimo aktą;

3.1.8. garantuoti, kad Darbų perdavimo–priėmimo aktu įforminti Darbai yra atlikti faktiškai, tinkamai ir kokybiškai, atitinka Sutartyje ir jos prieduose numatytus bei įprastai tokios rūšies darbams keliamus reikalavimus;

3.1.9.suteikti atliktiems darbams 5 metų garantinį terminą, 10 metų garantinį terminą paslėptiems darbams, o jeigu būtų nustatyta tyčia paslėptų defektų – 20 metų garantija.;

3.1.10. imtis visų įmanomų priemonių Rangovui patikėto Teismo turto saugumui užtikrinti ir prisiimti atsakomybę už jo praradimą ar sužalojimą, atlyginti dėl to atsiradusius nuostolius. Rangovas, vykdydamas Darbus, turi imtis visų būtinų atsargumo priemonių, kad Rangovo įrengimai ir personalas būtų tik toje teritorijoje, kurioje vykdomi Darbai ir (ar) papildomose patalpose, kurias Teismas gali suteikti Rangovui kaip patalpas persirengti, sandėliuoti ar administracinėms reikmėms;

3.1.11. nedelsdamas įspėti Užsakovą apie aplinkybes, sudarančias grėsmę Darbų tinkamumui, tvirtumui ar saugumui. Sustabdyti Darbus, kai Rangovui pateiktas turtas, dokumentai, Užsakovo nurodymai kelia grėsmę Darbų rezultatui ar yra kitų nuo Rangovo nepriklausančių aplinkybių, pagrindžiančių Darbų sustabdymą, ir jų neatnaujinti iki gaus dėl to nurodymus;

3.1.12. užtikrinti tinkamą, teisės aktų reikalavimus atitinkančią Darbų dokumentaciją;

3.1.13. prisiimti atsakomybę už visus savo veiksmus vykdant Sutartį, Darbams naudojamų medžiagų kokybiškumą, Darbų metodų tinkamumą, patikimumą bei Darbų saugą visą Darbų vykdymo laikotarpį. Jeigu Darbams, medžiagoms ar įrangai padaroma žala arba jie prarandami, kai už jų priežiūrą yra atsakingas Rangovas ir atsakomybė už tą praradimą nepriskirtina Užsakovui, Rangovas savo rizika ir sąskaita privalo ištaisyti praradimus ar žalą;

3.1.14. prisiimti atsakomybę už subrangovų neįvykdytas arba netinkamai įvykdytas prievoles, jeigu Rangovas juos pasitelkė savo prievolėms pagal šią Sutartį įvykdyti;

3.1.15. atlyginti nuostolius ir prisiimti visą atsakomybę dėl galimų Užsakovo ir (ar) trečiųjų asmenų pretenzijų, kompensacijų, susijusių su:

3.1.15.1. bet kurio asmens sužalojimu, negalavimu, liga ar mirtimi, kylančiais arba atsiradusiais dėl Rangovo ar jo personalo veiksmų ar neveikimo vykdant Darbus, taisant defektus Darbų vykdymo metu;

3.1.15.2. bet kurios nuosavybės nuostoliais, praradimais, susijusiais arba atsiradusiais dėl Rangovo arba jo personalo veiksmų ar neveikimo, aplaidumo, tyčinės veikos ar Sutarties pažeidimo;

3.1.16. nedelsdamas, bet ne vėliau kaip per 2 (dvi) darbo dienas nuo toliau nurodytų aplinkybių atsiradimo, raštu Sutartyje nurodytu el. paštu informuoti Užsakovą:

3.1.16.1. jei negalės laiku atlikti Darbų;

3.1.16.2. apie pasikeitusius savo rekvizitus, teisinį statusą;

3.1.17. laikytis konfidencialumo ir asmens duomenų teisinės apsaugos reikalavimų, neatskleisti tretiesiems asmenims jokios informacijos, gautos vykdant Sutartį, išskyrus tiek, kiek tai reikalinga Sutarties vykdymui, o taip pat nenaudoti konfidencialios informacijos asmeniniams ar trečiųjų asmenų poreikiams. Visa Užsakovo Rangovui suteikta informacija yra laikoma konfidencialia, nebent Užsakovas raštu patvirtins, kad tam tikra pateikta informacija nėra konfidenciali. Konfidencialia taip pat nėra laikoma informacija, kuri buvo viešai prieinama, arba Rangovas gali dokumentais įrodyti, kad informacija jam buvo teisėtai žinoma arba buvo pateikta trečiųjų asmenų, turėjusių raštu patvirtintą teisę atskleisti konfidencialią informaciją;

3.1.18. įvykdyti Užsakovo reikalavimą, numatytą Sutarties 4.2.3 papunktyje.

3.1.19. vadovaujantis Sutarties 4.2.7 papunkčiu, Užsakovo reikalavimu grąžinti išankstiniu mokėjimu sumokėtą sumą ar Užsakovo nurodytą jos dalį.

3.1.20. tinkamai vykdyti visas kitas prievoles, nustatytas Sutartyje, jos prieduose, teisės aktuose, taikomuose vykdant Sutartį, ir (ar) kylančias iš šios Sutarties;

**3.2. Užsakovas įsipareigoja:**

3.2.1. teikti Rangovui vykdyti Sutartį pagrįstai reikalingą Užsakovo turimą informaciją, bendradarbiauti su Rangovu vykdant Darbus;

3.2.2. priimti iš Rangovo faktiškai ir tinkamai atliktus kokybiškus Darbus, atitinkančius Sutarties ir jos priedų reikalavimus, ir už juos sumokėti Sutartyje nustatyta tvarka, sąlygomis ir terminais;

3.2.3. pasirašyti atliktų Darbų perdavimo–priėmimo aktą arba per 5 (penkias) darbo dienas nuo Darbų perdavimo–priėmimo akto gavimo dienos nurodyti neatitikimus ir pretenzijas dėl atliktų Darbų. Užsakovo pretenzijos gali būti išdėstytos Darbų perdavimo–priėmimo akte arba atskirame rašte Rangovui, nurodant atliktų Darbų trūkumų pašalinimo terminą. Jei Užsakovas nustatytu terminu pretenzijų dėl atliktų Darbų nepareiškė, laikoma, kad Darbai atlikti tinkamai;

3.2.4. nedelsdamas, bet ne vėliau kaip per 2 (dvi) darbo dienas, raštu Sutartyje nurodytu el. paštu informuoti Rangovą apie pasikeitusius savo rekvizitus, teisinį statusą;

3.2.5. atlyginti Rangovui ir tretiesiems asmenims tiesioginius nuostolius, atsiradusius dėl Užsakovo kaltės;

3.2.6. tinkamai vykdyti visas kitas prievoles, nustatytas Sutartyje, jos prieduose, teisės aktuose, taikomuose vykdant Sutartį, ir (ar) kylančias iš šios Sutarties.

**4. ŠALIŲ TEISĖS**

**4.1. Rangovas turi teisę:**

4.1.1 savarankiškai nustatyti Užsakovo užduoties įvykdymo būdus;

4.1.2. reikalauti, kad Užsakovas priimtų faktiškai ir tinkamai atliktus kokybiškus Darbus;

4.1.3. reikalauti, kad Užsakovas sumokėtų už faktiškai ir tinkamai atliktus kokybiškus Darbus Sutartyje nurodyta tvarka, sąlygomis ir terminais;

4.1.4. reikalauti Užsakovo sumokėti delspinigius, numatytus Sutartyje;

4.1.5. vienašališkai nutraukti Sutartį joje nustatyta tvarka, sąlygomis ir terminais;

4.1.6. naudotis kitomis Rangovo teisėmis, nurodytomis Sutartyje, jos prieduose, teisės aktuose, taikomuose vykdant Sutartį, ir (ar) kylančiomis iš šios Sutarties esmės.

**4.2. Užsakovas turi teisę:**

4.2.1. reikalauti, kad visi Sutartyje ir jos prieduose numatyti Darbai būtų atlikti tinkamai, kokybiškai ir nustatytais terminais;

4.2.2. bet kuriuo metu tikrinti Darbų atlikimo eigą ir kokybę, Rangovo naudojamų medžiagų kokybę, medžiagų naudojimą, o pastebėjęs nukrypimus nuo Sutarties ir jos priedų sąlygų, bloginančius Darbų rezultato kokybę, ar kitus trūkumus, privalo nedelsdamas apie tai pranešti Rangovui;

4.2.3. jeigu Darbai neatitinka Darbų kokybės reikalavimų, savo pasirinkimu reikalauti iš Rangovo neatlygintinai pašalinti Darbų trūkumus per 5 (penkias) darbo dienas arba reikalauti iš Rangovo atlyginti su trūkumų šalinimu susijusius nuostolius;

4.2.4. jeigu Darbai atlikti nekokybiškai, nepasirašyti Darbų perdavimo–priėmimo akto ir nemokėti už atliktus Darbus, kol Rangovas nepašalins atliktų Darbų trūkumų pagal pareikštą pretenziją;

4.2.5. reikalauti Rangovo sumokėti delspinigius ir (ar) baudą, numatytus Sutartyje, priskaičiuotų delspinigių ir (ar) baudos sumos dydžiu mažinti savo piniginę prievolę Rangovui pagal Sutartį;

4.2.6. vienašališkai nutraukti Sutartį joje nustatyta tvarka, sąlygomis ir terminais;

4.2.7. reikalauti Rangovo nurodytu terminu grąžinti į Užsakovo banko sąskaitą dalį ar visą išankstiniu mokėjimu sumokėtą sumą, jei Rangovas sutartines prievoles vykdo netinkamai (pvz. Darbai ar jų dalis neatlikti ar atlikti nekokybiškai, ne pagal Sutartyje keliamus reikalavimus) ir/ar nesivadovaudamas Sutartyje nustatytais terminais; jei Sutartis nutraukiama Sutartyje numatytais atvejais, neatlikus visų Darbų, už kuriuos buvo atliktas išankstinis mokėjimas (grąžinama susidariusi permoka);

4.2.8. naudotis kitomis Užsakovo teisėmis, nurodytomis Sutartyje, jos prieduose, teisės aktuose, taikomuose vykdant Sutartį, ir (ar) kylančiomis iš šios Sutarties esmės.

**5. ŠALIŲ ATSAKOMYBĖ**

5.1. Už įsipareigojimų, prisiimtų Sutartimi, nevykdymą arba netinkamą vykdymą Šalys atsako įstatymų nustatyta tvarka, atsižvelgdamos į Sutartyje nustatytus ypatumus.

5.2. Rangovas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami tretieji asmenys. Rangovas nurodė, kad vykdant Sutartį bus pasitelkiamas (-i) šis (šie) subrangovas (-ai): nepasitelks. Sutartyje nurodytus subrangovus galima keisti ir/ar įtraukti naujus dėl objektyvių priežasčių raštu informavus apie tai Užsakovą ir gavus jo raštišką sutikimą. Keičiamų ir/ar įtraukiamų naujų subrangovų kvalifikacija privalo atitikti viešojo pirkimo konkurso sąlygose nurodytus reikalavimus (jei tokie reikalavimai buvo keliami), turi būti pateikiami šių reikalavimų atitikimą pagrindžiantys dokumentai. Rangovo pasitelkti kvalifikuoti specialistai, tiesiogiai atsakingi už Sutarties vykdymą, Darbų atlikimą Rangovo vardu ir atitinkantys kvalifikacinius reikalavimus, nurodytus viešojo pirkimo dokumentuose (jei tokie reikalavimai buvo keliami), gali būti keičiami tik gavus Užsakovo sutikimą ir turi turėti ne žemesnę kvalifikaciją, nei nurodyta pirkimo dokumentuose. Rangovas įsipareigoja, kad Sutartį vykdys tik tokią teisę turintys asmenys, net jeigu Rangovo kvalifikacija dėl teisės verstis atitinkama veikla nebuvo tikrinama pirkimo metu arba buvo tikrinama ne visa apimtimi.

5.3. Nė viena iš Šalių nėra atsakinga už įsipareigojimų nevykdymą ar netinkamą vykdymą, jeigu juos vykdyti trukdė nenugalima jėga (*force majeure*). Šalis, dėl nenugalimos jėgos negalinti vykdyti savo įsipareigojimų, privalo nedelsdama apie tai raštu pranešti kitai Šaliai, nurodydama aplinkybes, kurios trukdo jai vykdyti sutartinius įsipareigojimus, ir sutartinius įsipareigojimus, kurių ji negalės vykdyti. Tokiu atveju prievolių vykdymas sustabdomas, kol išnyks minėtos aplinkybės. Jeigu šio pranešimo kita Šalis negauna per 5 (penkias) kalendorines dienas po to, kai Sutarties neįvykdžiusi Šalis sužinojo ar turėjo sužinoti apie nenugalimą jėgą lemiančias aplinkybes, tai pastaroji Šalis privalo atlyginti kitai Šaliai dėl negauto pranešimo susidariusius tiesioginius nuostolius.

5.4. Nenugalima jėga *(force majeure)* nelaikomos Šalies veiklai turėjusios įtakos aplinkybės, į kurių galimybę Šalys, sudarydamos Sutartį, atsižvelgė, t. y. Lietuvoje, jos ūkyje pasitaikančios aplinkybės, sąlygos, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvoje Sutarties sudarymo metu yra tikėtinos. Nenugalima jėga *(force majeure)* taip pat nelaikoma tai, kad rinkoje nėra reikalingų prievolei vykdyti prekių, Šalis neturi reikiamų finansinių išteklių arba Šalies kontrahentai pažeidžia savo prievoles.

5.5. Pasibaigus nenugalimą jėgą lemiančioms aplinkybėms, Šalis, dėl nenugalimos jėgos negalėjusi vykdyti savo įsipareigojimų, privalo nedelsdama pranešti apie tai kitai Šaliai ir atnaujinti savo įsipareigojimų vykdymą. Tais atvejais, kai dėl nenugalimos jėgos Šalis nevykdo savo sutartinių įsipareigojimų daugiau kaip 10 (dešimt) kalendorinių dienų, kita Šalis turi teisę nedelsdama nutraukti Sutartį, pranešdama kitai Šaliai apie tai raštu.

5.6. Jei Šalis nevykdo savo sutartinių įsipareigojimų Sutartyje nustatytais terminais, kita Šalis turi teisę be atskiro rašytinio įspėjimo ir neribodamas kitų savo teisių gynimo būdų pradėti skaičiuoti 0,02 (dviejų šimtųjų) procento dydžio delspinigius, juos skaičiuojant nuo visos Sutarties kainos už kiekvieną uždelstą dieną.

5.7. Užsakovas turi teisę vienašališkai sustabdyti mokėjimus ir yra atleidžiamas nuo pareigos mokėti delspinigius, jeigu Darbai atliekami nekokybiškai arba dėl kitų priežasčių atsiranda Darbų defektai, iki Darbų kokybė bus ištaisyta ir bus pašalinti visi defektai.

5.8. Jei Rangovas netinkamai, ne pagal Sutarties ir (ar) jos priedų reikalavimus vykdo sutartinius įsipareigojimus, išskyrus Sutarties 5.6 punkte numatytą atvejį, Užsakovas turi teisę reikalauti, o Rangovas, gavęs Užsakovo reikalavimą, privalo sumokėti 10 (dešimties) procentų nuo Sutarties kainos dydžio baudą, kuri Šalių susitarimu yra laikoma minimaliais, teisingais, sąžiningais ir nekvestionuojamais (neginčijamais) Užsakovo nuostoliais. Užsakovas reikalavimą sumokėti baudą pateikia Rangovui raštu (elektroniniu paštu) Rangovo Sutartyje nurodytu adresu. Rangovas privalo baudą pagal šią Sutarties nuostatą sumokėti į šioje Sutartyje ar Užsakovo reikalavime nurodytą Užsakovo sąskaitą ne vėliau kaip per 5 (penkias) kalendorines dienas nuo Užsakovo reikalavimo mokėti pateikimo dienos. Užsakovo reikalavimas laikomas pateiktu Rangovui kitą darbo dieną po reikalavimo išsiuntimo. Rangovas įsipareigoja netinkamai vykdžius šiuos sutartinius įsipareigojimus mokėti Užsakovui Sutarties 5.6 punkte numatytus delspinigius už kiekvieną termino vykdyti įsipareigojimus praleidimo dieną.

5.9. Delspinigių ir (ar) baudos sumokėjimas neatleidžia nuo kitų Sutarties sąlygų vykdymo.

5.10. Iš Užsakovo pusės už Sutarties vykdymą atsakingas Turto valdymo skyriaus patarėjas Andrius Barzda o už Sutarties ir jos pakeitimų paskelbimą pagal Viešųjų pirkimų įstatymo 86 straipsnio 9 dalies nuostatas atsakingas Viešųjų pirkimų skyriaus vedėjas ir/ar Viešųjų pirkimų skyriaus darbuotojas, kuriam buvo pavesta atlikti pirkimo procedūras.

**6. SUTARTIES GALIOJIMAS**

6.1. Sutartis įsigalioja nuo jos pasirašymo abiejų Šalių įgaliotų atstovų parašais dienos ir galioja iki visiško įsipareigojimų įvykdymo. Sutarties originalai pasirašomi Šalių įgaliotų atstovų originaliais ar teisės aktų reikalavimus atitinkančiais elektroniniais parašais.

6.2. Sutartis gali būti nutraukiama:

6.2.1. rašytiniu abiejų Šalių susitarimu;

6.2.2. vienašališkai Sutartyje nustatyta tvarka, sąlygomis ir terminais;

6.2.3 Viešųjų pirkimų įstatymo 90 straipsnyje nustatytais atvejais, tvarka ir terminais;

6.2.4. jei Rangovas, įskaitant bet kurį su Rangovu susijusį asmenį, duoda arba pasiūlo (tiesiogiai arba netiesiogiai) bet kuriam Užsakovo ar Lietuvos teismų valstybės tarnautojui ar darbuotojui bet kokią naudą daikto, piniginio atlygio, komisinių, paslaugų arba kitos materialios ar nematerialios naudos forma, kaip paskatą arba apdovanojimą už bet kurio su šia Sutartimi susijusio veiksmo atlikimą arba susilaikymą jį atlikti, arba už palankumo ar nepalankumo parodymą arba susilaikymą juos parodytį (kyšį) bet kuriam su šia Sutartimi susijusiam asmeniui. Užsakovui nutraukus Sutartį šiuo pagrindu, Rangovas privalo atlyginti Užsakovui visas patirtas išlaidas, susijusias su Sutarties vykdymo užbaigimu, bei kompensuoti visus dėl Sutarties nutraukimo patirtus nuostolius.

6.3. Jei Šalys Sutartį nutraukia Šalių susitarimu, Šalių tarpusavio atsiskaitymų pagrindu laikoma faktiškai, tinkamai ir kokybiškai iki Sutarties nutraukimo atliktų Darbų, atitinkančių Sutarties ir jos priedų reikalavimus, kaina.

6.4. Visi Sutartyje, jos prieduose ir iš Sutarties esmės kylantys Šalių įsipareigojimai dėl Darbų atlikimo kokybės ir (ar) įsipareigojimų įgyvendinimo terminų laikomi esminiais ir jų pažeidimas laikomas esminiu Sutarties pažeidimu. Ši nuostata neapriboja galimybės kitų Sutartyje, jos prieduose ir iš Sutarties esmės kylančių įsipareigojimų pažeidimus kvalifikuoti esminiais vadovaujantis Lietuvos Respublikos civilinio kodekso 6.217 straipsnio 2 dalimi. Šalis, prieš vienašališkai nutraukdama Sutartį, privalo raštu pareikalauti Sutartį pažeidusios Šalies pašalinti Sutarties nutraukimo pagrindą sudarančias aplinkybes (priežastis) per 8 (aštuonias) darbo dienas, skaičiuojamas nuo reikalavimo išsiuntimo elektroniniu paštu Sutartyje nurodytu Sutartį pažeidusios Šalies adresu dienos. Jeigu šios aplinkybės (priežastys) nepašalinamos per nustatytą terminą, Sutarties nutraukimą inicijuojanti Šalis turi teisę, nesikreipdama į teismą ar kitą ginčus nagrinėjančią instituciją, vienašališkai nutraukti Sutartį, prieš 5 (penkias) darbo dienas apie tai informavusi kitą Šalį, nurodydama Sutarties nutraukimo motyvus, raštu Sutartyje nurodytu Sutartį pažeidusios Šalies elektroninio pašto adresu.

6.5. Jei Sutarties 6.4 papunktyje numatyta tvarka Sutartis vienašališkai nutraukiama dėl Rangovo kaltės, be jam priklausančio atlyginimo už faktiškai, tinkamai ir kokybiškai atliktus Darbus, atitinkančius Sutarties ir jos priedų reikalavimus, Rangovas neturi teisės į kokių nors patirtų nuostolių ar žalos kompensaciją.

6.6. Jei Sutarties 6.4 papunktyje numatyta tvarka Sutartis vienašališkai nutraukiama dėl Užsakovo kaltės, Užsakovas įsipareigoja sumokėti Rangovui už faktiškai, tinkamai ir kokybiškai atliktus Darbus, atitinkančius Sutarties ir jos priedų reikalavimus.

6.7. Nutraukus Sutartį ar jai pasibaigus, lieka galioti Sutarties nuostatos, susijusios su atsakomybe, konfidencialumo reikalavimais bei atsiskaitymais tarp Šalių pagal Sutartį.

**7. KITOS SĄLYGOS**

7.1. Nei viena Šalis neturi teisės perleisti visų ar dalies teisių ir pareigų pagal šią Sutartį jokiai trečiajai šaliai be išankstinio rašytinio kitos Šalies sutikimo.

7.2. Sutarties sąlygos Sutarties galiojimo laikotarpiu negali būti keičiamos, išskyrus Viešųjų pirkimų įstatymo 89 straipsnyje numatytas išimtis. Sutartis gali būti pakeista tik abiejų Šalių susitarimu.

7.3. Visi Šalių susitarimai dėl Sutarties pakeitimo galioja tik tada, kai jie sudaryti raštu ir pasirašyti Šalių įgaliotų atstovų originaliais ar teisės aktų reikalavimus atitinkančiais elektroniniais parašais. Šie susitarimai įsigalioja nuo jų pasirašymo dienos, jeigu susitarimuose nenumatyta vėlesnė jų įsigaliojimo data.

Sutartyje nurodyti Šalių rekvizitai, atsakingi asmenys ir jų kontaktiniai duomenys gali būti keičiami informuojant kitą Sutarties Šalį Sutartyje numatytu būdu nedarant Sutarties pakeitimo, tokį raštą laikant neatskiriama Sutarties dalimi.

7.4. Visi ginčai, kylantys dėl šios Sutarties ar su ja susiję, yra sprendžiami derybų būdu. Derybų pradžia laikoma diena, kurią viena iš Sutarties Šalių pateikė prašymą raštu kitai Šaliai su siūlymu pradėti derybas. Nepavykus ginčo išspręsti derybomis per 30 (trisdešimt) dienų nuo derybų pradžios, bet koks ginčas sprendžiamas Lietuvos Respublikos teismuose.

7.5. Sutarčiai aiškinti ir ginčams spręsti taikoma Lietuvos Respublikos teisė.

7.6. Šalių tarpusavio santykiai, neaptarti Sutartyje, reguliuojami Lietuvos Respublikos civilinio kodekso ir kitų teisės aktų nustatyta tvarka.

7.7. Visi Sutarties priedai, Šalių pasirašyti susitarimai dėl Sutarties pakeitimo yra neatskiriama Sutarties dalis.

7.8. Jei Sutartį ar kitus Sutarties dokumentus Šalys pasirašo originaliais parašais sudaromi du vienodą teisinę galią turintys egzemplioriai, po vieną kiekvienai Šaliai. Jei Sutartį ar kitus Sutarties dokumentus Šalys pasirašo teisės aktų reikalavimus atitinkančiais elektroniniais parašais, pasirašomas vienas elektroninis Sutarties ar kito Sutarties dokumento egzempliorius, kuriuo Šalys pasidalina elektroninių ryšių priemonėmis. Sutartį ar kitus Sutarties dokumentus pasirašant elektroniniu parašu antspaudo rekvizitas nenaudojamas.

7.9. Sutarties priedai:

1 priedas – Techninė specifikacija;

2 priedas – Rangovo pasiūlymas;

3 priedas – Darbų perdavimo–priėmimo akto forma.

**ŠALIŲ REKVIZITAI**

|  |  |  |  |
| --- | --- | --- | --- |
| |  |  | | --- | --- | | **UŽSAKOVAS**  **Nacionalinė teismų administracija**  Juridinio asmens kodas 188724424  L. Sapiegos g. 15, LT-10312 Vilnius  Tel. (8 5) 268 5186  El. p. [info@teismai.lt](mailto:info@teismai.lt)  A. s. LT264040063610000756  Lietuvos Respublikos finansų ministerija  Finansų įstaigos kodas 40400  Direktoriaus pavaduotojas  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Antanas Jatkevičius  A. V. | **RANGOVAS**  **UAB „Conlista“**  Juridinio asmens kodas 302315841  J. Lebedžio g. 1-1003, LT-08314 Vilnius  Tel. +370 699 32199  El. p. [info@conlista.lt](mailto:info@conlista.lt)   1. s. LT584010051003612311   AB Luminor Bankas, banko kodas 40100  Direktorius  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Aidas Bogušis  A. V. | |  |